钦定古今图书集成/明伦汇编/官常典/第734卷 > 余阙〈子德生〉 李宗可 纪守仁 陈彬 金
## 钦定古今图书集成/明伦汇编/官常典/第734卷 > 余阙〈子德生〉 李宗可 纪守仁 陈彬 金

承宗　，帖木补化　，段桂芳　，火失不花　、新李　，卢廷玉　，葛延龄　，丘巹　，许元琰　，兀都蛮　，黄寅孙　，黄秃伦歹　，杨𢘆　，余中，陈巨济。

按《元史》本传：“阙字廷心，一字天心，唐兀氏世家河西
武威。父沙剌臧卜，官庐州，遂为庐州人。少丧父，授徒
以养母，与吴澄弟子张恒游，文学日进。元统元年，赐
进士及第，授同知泗州事。为政严明，宿吏皆惮之。俄
召入应奉翰林文字，转中书刑部主事，以不阿权贵，
弃官归。寻以修辽、金、宋三史召，复入翰林，为修撰，拜”
监察御史，改中书礼部员外郎，出为湖广行省左右司郎中。会莫猺蛮反，右丞沙班当帅师，坚不往，无敢
让之者。阙曰：“右丞当往，受天子命，为方岳重臣，不思
执弓矢讨贼，乃欲自逸耶？右丞当往。”沙班曰：“郎中语
固是，如刍饷不足何？”阙曰：“右丞第往，此不难致也。”阙
下令趣之，三日皆集。沙班行，复以集贤经历召入，迁
翰林待制，出佥浙东道廉访司事。丁母忧归。庐州盗
起河南，陷郡县。至正十三年，行中书于淮东，改宣慰
司为都元帅府，治淮西，起阙副使，佥都元帅府事，分
兵守安庆。于时南北音问隔绝，兵食俱乏，抵官十日
而寇至，拒却之。乃集有司与诸将议“屯田战守计，环
境筑堡砦，选精甲外”捍，而耕稼于中。属县灊山八社，
土壤沃饶，悉以为屯。明年春夏大饥，人相食。乃捐俸
为粥以食之，得活者甚众。民失业者数万，咸安集之。
请于中书，得钞三万锭以振民，升同知副元帅。又明
年秋大旱，为文祈灊山神三日雨，岁以不饥。盗方据
石荡湖，出兵平之，令民取湖鱼而输鱼租。十五年夏
大雨江涨，屯田禾半没。城下水涌，有物吼声如雷。阙
祠以少牢，水辄缩。秋稼登，得粮三万斛。阙度军有馀
力，乃浚隍增陴，隍外环以大防，深堑三重，南引江水
注之，环植木为栅，城上四面起飞楼，表里完固。俄陞
都元帅。广西猫军五万，从元帅阿思兰沿江下抵庐
州。阙移文谓“猫蛮不当使之窥中国”，诏阿思兰还军，
猫军有暴于境者，即收杀之，凛凛莫敢犯。时群盗环
布四外，阙居其中，左提右挈，为江淮保障。论功，拜江
淮行省参知政事，仍守安庆，通道于江右，商旅四集。
池州赵普胜帅众攻城，连战三日，败去。未几又至，相
拒二旬始退。怀宁县达鲁花赤伯家奴战死。十七年，
赵普胜同青军两道攻我，拒战一月馀，竟败而走。秋，
拜淮南行省右丞。安庆依小孤山为藩蔽，命义兵元
帅胡伯颜统水军戍焉。十月，沔阳陈友谅自上游直
𢭏小孤山，伯颜与战，四日夜，不胜，急趣安庆，贼追至
山口镇，明日癸亥，遂薄城下，阙遣兵扼于观音桥。俄
饶州祝寇攻西门，阙斩却之。乙巳，贼乘东门红旗登
城，阙简死士力击，贼复败去。戊申，贼并军攻东、西二
门，又却之。贼恚甚，乃树栅，起飞楼。庚戌，复来攻我，金
鼓声震地。阙分诸将各以兵捍贼，昼夜不得息。癸卯，
贼益生兵攻东门。丙午，普胜军东门，友谅军西门，祝
寇军南门。群盗四面蚁集，外无一甲之援，西门势尤
急。阙身当之，徒步提戈，为士卒先。士卒号哭止之，挥
戈愈力，仍分麾下将，督三门之兵，自以孤军血战，斩
首无算，而阙亦被十馀创。日中城陷，城中火起，阙知
不可为，引刀自刭，堕清水塘中。阙妻耶卜氏及子德
生、女福童，皆赴井死。同时死者，守臣韩建一家被害。
建方卧疾，骂贼不屈，贼执之以去，不知所终。城中民
相率登城楼，自捐其梯曰：“宁俱死此，誓不从”贼。焚死
者以千计。其知名者，万户李宗可、纪守仁、陈彬、金承
宗，元帅府都事帖木补化，万户府经历段桂芳，千户
火失不花、新李卢廷玉、葛延龄、丘巹、许元琰，奏差兀
都蛮百户黄寅孙，安庆推官黄秃伦歹，经历杨𢘆，知
事余中，怀宁尹陈巨济，凡十八人。其城陷之日，则至
正十八年正月丙午也。阙号令严信，与下同甘苦，然
稍有违令，即斩以徇。阙尝病，不视事，将士皆吁天求
以身代，阙闻，强衣冠而出。当出战，矢石乱下如雨，士
以盾蔽阙，阙却之曰：“汝辈亦有命，何蔽我为？”故人争
用命。稍暇，即注《周易》，帅诸生谒郡学会讲，立军士门
外以听，使知尊君亲上之义，有古良将风烈。或欲挽
阙入翰林，阙以国步危蹙，辞不往，其忠国之心盖素
定也。卒时年五十六。事闻，赠阙摅诚守正清忠谅节
功臣、荣禄大夫、淮南江北等处行中书省平章政事、
柱国，追封豳国公，谥忠宣。议者谓自兵兴以来死节
之臣，阙与褚不华为第一云。阙留意经术，《五经》皆有
传注，为文有气魄，能达其所欲言。诗体尚江左高，视
鲍、谢、徐、庾以下不论也。篆隶亦古雅可传。初，阙既死，
贼义之，求尸塘中，具棺殓葬于西门外。及安庆内附，
明皇帝嘉阙之忠，诏立庙于“忠节坊”，命有司岁时致
祭云。